VEZEKÉNYI GYÖRGY

ANONIM APOSTOLI LEVELEK

© Vezekényi György 2014

Bérkiadó: Adamo Books

5540 Szarvas, Gyóni Géza utca 11.

http://adamobooks.com

ISBN 978-963-387-072-3

BEVEZETÉS

Az Anonim apostoli levelek megtalálásában nagy érdeme van Anubis nevű kutyámnak, aki igen csak szeret mindenféle gödröket ásni, illetve kikaparni. Valójában így, egy véletlen folytán kerültek felszínre a levelek. Származási helyük: a Körös partja, Szarvas város közelében, Magyarországon. A lelet megtalálása Kr.u. 2014. május 22. A vizsgálatok szerint a levelek keletkezési ideje +/- ugyanaz a nap. Az ásatásokat és a restaurálási munkálatokat vezette a közreadó, azaz jómagam.

AZ ÁLSZENTSÉGRŐL

Hajnalban, álmomból riasztott fel a nagy ég, amikor hatalmas a tavaszi Hold. S akkor éreztem, hogy megszáll engem egy felettem álló erő, és megparancsolta, hogy amit mond, írjam le s tegyem közzé Nektek.

1. Senki közületek ne keresse a világ végét, főként ne dicsőségért, mert ha megtalálja, nem csak ő, de mind elpusztultok. Ezért is mondom nektek, a mában éljetek, a mának építsetek, és hagyjátok a múltat nyugodni, s a jövőt pedig kialakulni, ami olyan lesz, amilyenek vagytok, és amilyenné teszitek.

2. S megtudjátok mind legbelül, hogy mit hoz a holnap, ha nem hazudjátok sem az égieknek, sem magatoknak, hogy jók, kedvesek és megértők vagytok, és ha elváltok, legalább a hívők ne vágják egymás fejéhez a Bibliát, ha éppen az akad kezük ügyébe. És én nem áltatlak benneteket holnapokkal, mert a vég itt van már, bár sokan nem látják. Ezért mondom nektek, már mindegy, hogy mit tesztek, kivéve egyet: ne szüljetek gyereket! Ne szaporítsd te is a szenvedést a Földön! Mert bármilyen jó sorsot is szánsz gyermekednek, nagy valószínűséggel öröme rövid lesz, gyötrődni és kínlódni hosszan fog, s ha jól megy sora, majd pártfordulatkor agyonbüntetik őt a hatóságok.

3. És jegyezzétek meg jól, nincsenek sem sztárok, sem hősök, sem Nobel-díjasok, mert nincs olyan világ, amely maradandó, mely megőrzi neveitek. Talán csak egyes tudás, vagy érzés marad meg nélkületek. Így láthatjátok, hogy a büszkeség is csak hiú, ostoba remény.

4. Éppen ezért sose imádkozz lelki üdvödért, hanem csak a mai magadért. S ne csak a papnak, hanem a tükörnek is gyónd meg álcának használt kedvességed, jó szavaid, megértésed és ígéreteid. Hiszen mindez csak arra való, hogy kapj vagy elérj valamit, miközben másokon taposol.

Ennyi volt, mit most le kellett írnom, mivel az erő, mely mindezeket mondta nekem, diktálás közben jól beszívott, és már úgy motyog, hogy nem is értem. De én is álmos és fáradt vagyok, úgyhogy lefekszem és alszom, azután ha kell, még folytatom névtelenül e levelet.

TARTALOMJEGYZÉK

Bevezetés

1. Anonim apostoli levél – Az álszentségről

2. Anonim apostoli levél – A parancsolatokról

3. Anonim apostoli levél – Az azonosságról

4. Anonim apostoli levél – Lét és élet

5. Anonim apostoli levél – A rabság

6. Anonim apostoli levél – Igen és a nem

7. Anonim apostoli levél – A múltbéli és a mai civilizációk

8. Anonim apostoli levél – A hazugságról

9. Anonim apostoli levél – A „turizmusról”

10. Anonim apostoli levél – Az élni akarásról

11. Anonim apostoli levél – Célról és eszközről

12. Anonim apostoli levél – Ki vagy te?

13. Anonim apostoli levél – Az utolsó szó jogán